
Parlamentul  României

Camera  Deputaţilor
Comisia pentru sănătate şi familie
    Nr. 28/ 283/ 30 noiembrie 2011                                      

BIROULUI PERMANENT 

AL

CAMEREI DEPUTAŢILOR,

   Vă înaintăm raportul asupra propunerii legislative privind înfiinţarea, organizarea şi funcţionarea Autorităţii Naţionale pentru Produse Aromatice şi de Sinteză (Plx 472/2011),  respinsă de Senat în şedinţa din 22 iunie 2011, în calitate de primă Cameră sesizată  şi  trimisă, spre dezbatere,  Comisiei pentru sănătate şi familie cu adresa  nr.Pl.x 472 din 27 iunie 2011, Camera Deputaţilor fiind Cameră decizională. 
La întocmirea raportului, comisia a avut în vedere:

· avizul favorabil al Consiliului Legislativ nr.371/28.03.2011;

· avizul negativ al Comisiei juridice, de disciplină şi imunităţi nr. Plx472/04.07.2011;
· avizul negativ al Comisiei pentru agricultură, silvicultură, industrie alimentară şi servicii specifice nr.24/485/08.09.2011;
· avizul negativ al Comisiei pentru industrii şi servicii nr.23/228/2011.

În raport de obiectul şi conţinutul său, propunerea legislativă  face parte din categoria legilor ordinare. 

PREŞEDINTE,

Rodica Nassar







[image: image2.png]



Parlamentul  României

Camera  Deputaţilor
Comisia pentru sănătate  şi familie
    Nr. 28/ 283/ 30 noiembrie 2011        
R A P O R T
asupra propunerii legislative privind înfiinţarea, organizarea
 şi funcţionarea Autorităţii Naţionale pentru 
Produse Aromatice şi de sinteză (Plx 472/2011)

 1. Cu adresa nr. Pl.x 472 din 27 iunie 2011, Comisia pentru sănătate şi familie a fost sesizată, în fond, în conformitate cu prevederile art.95 din Regulamentul Camerei Deputaţilor, republicat, cu dezbaterea  propunerii legislative privind înfiinţarea, organizarea şi funcţionarea autorităţii Naţionale pentru Produse Aromatice şi de Sinteză, respinsă de Senat în şedinţa din 22 iunie 2011, în calitate de primă Cameră sesizată, Camera Deputaţilor fiind Cameră decizională. 

La întocmirea raportului, comisia a avut în vedere:

· avizul favorabil al Consiliului Legislativ nr.371/28.03.2011;

· avizul negativ al Comisiei juridice, de disciplină şi imunităţi nr. Plx472/04.07.2011;

· avizul negativ al Comisiei pentru agricultură, silvicultură, industrie alimentară şi servicii specifice nr.24/485/08.09.2011;

· avizul negativ al Comisiei pentru industrii şi servicii nr.23/228/2011;
· punctul de vedere negativ al Ministerului Sănătăţii, nr.68514/29.11.2011.

 2. Propunerea legislativă are ca obiect de reglementare înfiinţarea, organizarea şi funcţionarea Autorităţii Naţionale pentru Produse Aromatice şi de sinteză, ca instituţie publică în subordinea Ministerului Sănătăţii, cu atribuţii în gestionarea producţiei, importului, distribuţiei şi utilizării produselor aromatice sau de sinteză.
3. Comisia pentru sănătate şi familie a dezbătut propunerea legislativă menţionată, în şedinţa din 29 noiembrie 2011. La şedinţa comisiei au participat 17 deputaţi din cei 17 membri ai comisiei. Din partea Ministerului Sănătăţii a participat, în calitate de invitat, doamna Teodor Corina – consilier cabinet secretar de stat.    Raportul de respingere al comisiei a fost adoptat cu majoritate de voturi.
4. În urma dezbaterilor, Comisia pentru sănătate şi familie propune plenului Camerei Deputaţilor respingerea  propunerii legislative privind înfiinţarea, organizarea şi funcţionarea Autorităţii Naţionale pentru Produse Aromatice şi de Sinteză, din următoarele considerente:
- având în vedere condiţiile economico-financiare actuale, precum şi strategia Guvernului de reducere a cheltuielilor publice şi a agenţiilor guvernamentale, nu se consideră oportună înfiinţarea unei noi autorităţi care să gestioneze problema substanţelor psihoactive apărute pe piaţă;

- înfiinţarea unei noi structuri nu este necesară întrucât, după cum se prevede la art.2 al Legii nr.491/2003 privind plantele medicinale şi aromatice, precum şi produsele stupului „autoritatea administraţiei publice centrale în domeniul plantelor medicinale, aromatice şi produselor stupului este Ministerul Agriculturii şi Dezvoltării Rurale”;

- punerea sub control, printr-o lege distinctă, a produselor aromatice şi de sinteză ar putea crea confuzii între produsele reglementate prin acest act normativ şi obiectul Legii nr.491/2003 privind plantele medicinale şi aromatice, precum şi produsele stupului.

În raport de obiectul şi conţinutul său, propunerea legislativă face parte din categoria legilor ordinare. 

PREŞEDINTE,

Rodica Nassar


Întocmit,

Livia Spînu – consilier parlamentar

